
    KAPITOLA PRVÁ


    Traja cisárski vyslanci cestujú Pohroním, skrížia cestu lesnému kráľovi a prijmú pozvanie od svojrázneho hodnostára.


    „Mali sme ísť radšej južnou trasou,“ zašomral Stein a Barbarič za jeho chrbtom prevrátil oči a zhlboka sa nadýchol. Hospodin, radšej ma na mieste skoľ bleskom a ukonči toto súženie, pomyslel si. Odkedy vyrazili z Kremnice, kapitán sa ustavične ponosoval na všetko možné, najčastejšie na zle zvolenú cestu – dnes túto tému vytiahol už prinajmenšom tretíkrát.


    Pritom ja tu mám právo sťažovať sa a preklínať všetko, o čo sa mi obtrie zrak, rozčuľoval sa notár v duchu. Proti mojej vôli ma odvliekli od mladej ženy a domáceho pohodlia a prinútili trmácať sa kamsi na východný koniec ríše. Ešte k tomu koňmo. A to všetko len preto, že si ten pomätenec v pražskom paláci vzal do hlavy, že kdesi v Košiciach niekto koná proti jeho vôli.


    Bol to však Stein, kto mal mizernú náladu, čo v jeho prípade znamenalo, že nebol iba nevrlý ako zvyčajne, ale vyslovene protivný a podchvíľou priam neznesiteľný. Dnes sa na jeho rozpoložení podpísalo najmä počasie. V noci sa Pohroním prehnala ďalšia hrmavica, no výdatný lejak ovzdušie neosviežil, skôr naopak, v nepoľavujúcej letnej horúčave sa všetka tá voda teraz vyparovala a bolo také dusno, že sa človek cítil ako túlavé psisko v katovom vreci. Cesta sa zmenila na pás bahna a kde-tu cez ňu ležali spadnuté stromy. Jazdci museli zložito obchádzať nielen vývraty a zradné kaluže, ale aj kupecké a furmanské vozy, ktoré buď zapadli, alebo pre popadané kmene nemohli pokračovať; mnohí pohoniči sa museli dočasne zmeniť na drevorubačov. Stein však nebol podráždený len z nedostatočne rýchleho napredovania; v tom vlhku ho viac omínalo koleno, pred rokmi zranené tureckým šípom.


    „No dobre, kapitán, tak čo teda navrhujete?“ spýtal sa Barbarič a s otrávenou grimasou pozrel doľava na Bohdana Jaroša, ktorého vraný kôň kráčal vedľa jeho hnedáka. V seržantovi však márne hľadal spojenca proti Steinovej mrzutosti – áno, aj mladík sa k cisárom nariadenej výprave do Košíc pridal viac-menej z donútenia, no zriedka sa zapájal do ich rozhovorov, ešte zriedkavejšie prejavoval nejaké pocity a väčšinou pôsobil dojmom, že je myšlienkami úplne inde. Ani tentoraz Barbaričov pohľad neopätoval, ba zdalo sa, že ho vôbec nevníma, hlavu mal sklonenú a striešku klobúka stiahnutú do tváre. Vždy keď bol takýto neprítomný, notára obchádzala obava, že seržant v duchu spriada akési tajné plány.


    Vrátil sa teda pohľadom späť dopredu k Steinovmu zátylku zarastenému krátkymi prešedivenými vlasmi. „Nepočuli ste ma, kapitán? Chcete sa otočiť a vrátiť do Zvolena?“


    „Nič také som nepovedal,“ prehodil Stein cez plece. Jeho tón výrečne oznamoval, že to nechce viac rozoberať, lenže aj v Barbaričovi už vrelo a toto bola voda na jeho mlyn.


    „Zo Zvolena vedie cesta popod Vígľaš a Divín do Lučenca, tam sa stáča na východ… och, nie, počkať! Pálffy a Teuffenbach síce oslobodili Fiľakovský hrad a tamojší osmanský sandžak zanikol, lenže medzičasom sa Turci zmocnili Jágra a zase sa smelšie púšťajú na sever. Pred dvoma rokmi dobyli pevnosť v Sobote, vraj tam teraz hniezdia lúpežní martalovci a akindžiovia a podnikajú nájazdy na celý Gemer. Hlavne však majú pod palcom cestu z Lučenca do Košíc, takže žiadny kresťan, čo sa tadiaľ vyberie, nie je ani na minútu v bezpečí…“


    „Prestaňte s tým teátrom, dobre?“ uťal Stein. „V žiadnom prípade sa nebudeme terigať naspäť do Zvolena.“


    „Možno by teda stačilo vrátiť sa do Brezna. Cez horské priesmyky prejdeme na juh do Tisovca a Soboty… ach, dočerta! To nás zase privedie na lučeneckú cestu, k tureckému mostu cez Rimavu, do končín ovládaných hrdlorezmi zo sobotského vodného hradu. Taký pech! Nuž, hm, zamyslime sa, hádam by sme teda mohli…“


    „Tak dosť!“ vyštekol Stein, pritiahol uzdu a obzrel sa v sedle. V očiach mu blčala zlosť. „Spôsobuje vám to potešenie, omieľať niečo dookola tak dlho, až mám sto chutí vyzuť sa, odmotať si onucu a nadžgať vám ju do úst?“


    „Omieľam, opakujem, pripomínam, lebo vám akosi zlyháva pamäť. Zhodli sme sa, že pôjdeme severnou trasou. Uznávam, ani ona nemá najlepšiu povesť, v týchto chotároch vraj nie je núdza o strety so zbojníkmi a divou zverou, ale stále je omnoho bezpečnejšia ako cesta, ktorá líže hranice Jágerského ejáletu.“


    „Ja to všetko predsa viem,“ precedil Stein cez zuby.


    „Asi mi teda po zraku,“ notár si ukazovákom potisol okuliare na nose, „začína slabnúť aj sluch. Lebo sa mi marilo, že banujete za južnou cestou. Že by sme podľa vás mali ísť radšej tadiaľ, pozdraviť Turkov v pevnosti pri Rimave…“


    „Dobre ma počúvajte, Barbarič…“


    „Veď vám vravím, že sa snažím. Musíte rozprávať jasnejšie. Chcete sa vrátiť alebo…“


    „Nie, nechcem sa vrátiť, dofrasa! Už dávno sme mali byť v Košiciach. Dosť času sme zabili tou kremnickou šlamastikou, a navyše…“


    „Ticho,“ zasyčal Jaroš.


    Kapitán a notár okamžite zmĺkli a spýtavo pozreli na mladíka; už sa naučili jeho výstrahy nepodceňovať. Seržant zdvihol hlavu, rukou v čiernej rukavici si posunul klobúk do tyla a zadíval sa kamsi doprava, do lesného prítmia. Už nie neprítomným pohľadom, tmavé oči mal ostražité a dokonca sa zdalo, že sa v nich chvejú drobné studené plamienky. Nespoliehal sa však iba na sluch a zrak, aj nosné dierky sa mu rozšírili, ako nasával vzduch.


    „Čo je, seržant?“ rozhliadol sa Stein. „Čo počujete?“


    Údolie na hornom toku Hrona už zďaleka nebolo také nehostinné a ľudoprázdne ako v časoch, keď divočinu za Zvolenom nazývali Veľký kráľovský les a pyšní uhorskí vladári sem chodievali poľovať. V hlbinách hôr kutali baníci a vďaka valašskému osídleniu sa tu udomácnili pastieri, drevorubači a uhliari. Popri Hrone vyrástli mestá a mestečká, na horských úpätiach dediny a salaše. Na ceste spájajúcej Zvolen so Spišom bolo poriadne rušno.


    Práve teraz však nablízku nevideli ani nohy. Údolie bolo na tomto úseku užšie, nerozprestieralo sa kamsi k trávnatým grúňom posypaným ovčími stádami. Zvierali ho majestátne vrchy pokryté tmavozelenými jedlinami a smrečinami, z ktorých stúpala para, akoby bludné duše konečne našli cestu do nebies. Tu v doline prevládali dubiny a bučiny, k ceste a rieke sa z oboch strán tisol hustý les.


    Aj kone zavetrili a zastrihali ušami, varovne zafŕkali. Kapitán s notárom však stále počuli len hučanie rieky. Hron bol v týchto miestach sotva viac ako väčší potok, ale po nočnej búrke sa korytom valila dravá kalná voda. Seržant sa neunúval odvetiť a popchol koňa k neďalekému mostu, po ktorom hradská prechádzala z južného brehu na severný. Stein a Barbarič sa pohli za Jarošom. Práve keď podkuté kopytá zaduneli na trámoch, od skál a svahov nad dolinou sa odrazilo trúbenie rohu a nad stromy vzlietli kŕdle splašených vtákov.


    Jazdci zišli z mosta a pritiahli uzdy. Dubinou sa prehnali ďalšie zvuky – štekanie psov, pokrikovanie mužov, erdžanie koní. Silnejúci buchot, dupot a lomoz. Treskol výstrel, úbočia a skaliská si zvuk pohadzovali v postupne slabnúcich ozvenách.


    Barbarič viac nečakal a vytiahol zo zvláštneho puzdra na ľavom boku sedmičku – masívnu pištoľ, ktorá mala hrubiznú hlaveň, v nej sedem otvorov a v každom vývrte guľku.


    „Zrejme len poľovačka,“ zazrel naňho Stein, ale sotva to vyriekol, ktosi v lese varovne vykríkol. Vzápätí začuli bolestný ryk koňa a ktorýsi pes žalostne zaskučal.


    Nato sa porastom rozľahol hlboký, temný rev.


    „Dofrasa,“ zaklial Stein a aj on siahol po puške. „Medveď.“


    „Nemohlo to byť ručanie jeleňa?“ nádejal sa Barbarič. Medzičasom sa chopil prachovnice a dávkoval prach na panvičku pištole.


    Kapitán naňho fľochol ako na hlupáka. „Naozaj vám slabne sluch. Alebo rozum – veď je august.“


    Vrava sa približovala, nechala v diaľke za sebou skuvíňanie zraneného psa i čiesi volanie o pomoc. Čosi sa s praskotom predieralo lesom a Barbaričovi sa zazdalo, že sa chvejú koruny stromov. Stein sa snažil čo najrýchlejšie nabiť perleťou vykladanú pušku z tešínskych dielní. Obaja však viac prachu rozsypali po zemi, pretože ich kone strečkovali, pohadzovali hlavami a podupávali, najradšej by sa zvrtli a rozbehli kade ľahšie. Jaroš zvládal vraníka len o čosi lepšie. Strelné zbrane nemal rád a žiadnu nevlastnil – z prostého koženého závesníka na ľavom boku vytiahol tesák. Nezvyčajne dlhá, mierne zahnutá jednosečná čepeľ s hrozivými zubami na chrbte sa matne zaleskla.


    Opäť sa ozvalo trúbenie. Kone erdžali, psy sa išli potrhať.


    „Parom vám do materí!“ zaklial mocný hlas.


    Nato kopytá zaduneli celkom blízko, húštie sa zatriaslo a na cestu len pár siah od Steina a jeho spoločníkov vybehol kôň. Osedlaný, no bez jazdca. Zadok, stehno a bok mal škaredo poškriabané, z rán crčala krv. Keď zočil troch jazdcov, vyľakane uskočil a vyrazil galopom na opačnú stranu. Raz-dva zmizol za neďalekou zákrutou.


    Kôň pod Steinom sa vrtel od strachu, takže kapitánovi sa len horko-ťažko podarilo kľúčom natiahnuť zámok pušky. Aj Barbarič konečne cvakol kohútikom sedmičky. Sklá okuliarov sa mu zahmlievali, na čelo vyrážal pot.


    „Beží k rieke!“ zrúkol opäť ten dunivý hlas a vtedy sa spomedzi stromov vyrútil medveď.


    Ozrutný, tmavohnedý, kráľ hory. Huňaté telo sa v behu vlnilo svalstvom a vrstvami tuku. Papuľu a laby mal od krvi. Na ceste sa zastavil a blysol očami po troch jazdcoch.


    Stein čosi skríkol a pokúsil sa zacieliť, no jeho kôň sa vzopäl na zadné. Ruka s tešínkou odletela nabok, zbraň len-len že nevykĺzla z prstov. Kapitán sa akýmsi zázrakom udržal v sedle, no keď predné kopytá opäť buchli do zeme, jazdec padol hruďou na konskú šiju, zviezol sa popri pleci a skončil na zemi. Vyľakaný kôň uskočil nabok, pričom strmeň šklbol Steinovi nohou a vyzul mu čižmu. Kapitán vykríkol od bolesti, skotúľal sa na kraj cesty a skoro sa zviezol po strmom brehu do lopúchov pri vode. Pušku však nepustil.


    Kôň bez jazdca s hrmotom precválal po moste. Jarošov vraník i Barbaričov hnedák by sa najradšej rozbehli za ním, erdžali, dupali a gúľali očami, jazdci vynakladali všetky svoje sily a schopnosti, aby ich ako-tak zvládli. Medveď sa však od nich odvrátil a pobehol po ceste. Náhle sa však z porastu pár siah pred zverom s hulákaním a rámusom vynorilo niekoľko počerných fúzatých mužov v širokých klobúkoch a ovčích huniach, v rukách kyjaky, sekerky na dlhých poriskách a najmä remene, ktoré napínali rozbesnené psy.


    Medveď sa postavil na zadné, akoby sa potreboval lepšie rozhliadnuť a nájsť východisko z pasce. Honci vypustili psy, ktoré sa ozlomkrky rozbehli k šelme, oheň v očiach, zuby vycerené, útočný štekot prechádzajúci do vysokých tónov. Opacha zaručala, až jej z papule fŕkali lepkavé sliny. Potom klesla na všetky štyri, otočila sa a vyrazila k rieke.


    Rovno na zviechajúceho sa Steina.


    Jaroš vykríkol a snažil sa popohnať koňa medzi valiaceho sa chlpáča a kapitána, hoci musel vedieť, že s tesákom nemá proti beštii najmenšiu šancu. Vraník sa však spriečil, vyhadzoval sa na zadné a napriek bodaniu ostrôh v slabinách spätkoval. Blato fŕkalo na všetky strany.


    Znenazdajky do všetkého toho vreskotu, brechotu, dupotu a celkového zmätku zahrmel výstrel. Čo zahrmel, priam zaburácal. Medveďom šklblo a z kožucha skropeného hrsťou guliek sa viditeľne zaprášilo.


    Zásah bol dielom šťastnej náhody, pretože Barbarič sa na splašenom koni zmätene knísal, ledva sa držal v sedle a o nejakom mierení nemohlo byť ani reči. Okrem toho, sedmička mala silný spätný ráz, a keďže ju držal iba v jednej ruke, prudko vyskočila hore, švacla notára do klobúka, vyletela mu z narazených prstov a capla do blata v koľaji na kraji cesty. Hnedák rozoznal, že nad ním jazdec stratil kontrolu, zatancoval dookola, ukázal tej hrôze zadok a prebehol po moste na druhý breh. Barbarič na ňom poletoval zboka nabok ako slabo priviazaný handrový panák.


    Vo vzduchu víril štipľavý dym. Medveď triasol hlavou a z ňufáka mu fŕkala spenená krv. Stein sa zdvihol na kolená a snažil sa naň namieriť tešínku. Opäť sa však naplno rozoznel brechot a na šelmu sa vrhla odhodlaná svorka. Psy boli dobre vycvičené, dorážali na omnoho väčšieho a mocnejšieho protivníka spredu, chniapali mu po hlave a krku – mali za úlohu upútať jeho pozornosť, kým lovci zaútočia zozadu či zboku a zasadia rozhodujúcu ranu.


    A veru, ako na zavolanie zaduneli kopytá a z lesa sa vynorili dvaja jazdci. Čiernobradý kučeravý tridsiatnik s plecami širokými ako oje voza sa rozháňal loveckým mečom – obojručnú rukoväť zvieral len v jednej dlani a napriek tomu zbraňou narábal, akoby nič nevážila. Druhý jazdec, len o čosi mladší šľachovitý chlap s vlasmi spletenými do viacerých tenkých vrkočov, zvieral v ruke kušu. Na kraji cesty trhol uzdou a sklonil zbraň proti medveďovi. Tetivu mal napnutú, šíp v žliabku.


    „Andryš, nie!“ zrúkol bradáč a ohnal sa po druhovi mečom, dobre že ním netresol po kuši. „Povedal som nestrieľať! Je môj!“


    Stein sa práve chystal stisnúť spúšť, no zaváhal. Medveď hlasno, ale už trochu chrapľavo zareval, poskočil a labou sa ohnal po psoch. Keď dlhánskymi čiernymi pazúrmi jedného zasiahol, pes odletel v spŕške krvi ako handra. Ostatné potvory to nezaplašilo, ako besné sa hádzali na vládcu lesa. Splnilo to účel – bradatý lovec zboku priklusal k medveďovi, nadvihol sa v strmeňoch a z celej sily bodol mečom. Čepeľ mala asi v tretine dĺžky priečku, takže sa do majestátneho tela ponoril len hrot, a keď kôň odskočil, jazdec ľahko vytrhol zbraň z rany. Tmavú srsť zaliala lesklá krv. Medveď znovu rozrazil psiská a s fučaním a pofrkávaním pobehol k rieke; ohromeného Steina bez povšimnutia minul vari o poldruha siahy. Rýchlo sa preplietol lopúchmi a hustou šachorinou a dal sa brodiť na druhú stranu. V kalnej hnedastej vode sa párali krvavé stuhy.


    Jazdec s kušou nedbal na rozkaz a stisol spúšťovú páku. Strela bzikla a zabodla sa do veľkého hrbu za medveďovým krkom, očividne však nevnikla hlboko.


    „Andryš, pri Mitrovi, nerozumel si?“ osopil sa bradáč na strelca a popohnal koňa k Hronu.


    Druhý breh bol strmší a zmáčanému chlpáčovi na mokrej hline ušli laby. Jazdec ho v gejzíroch vody dostihol a zasadil mu zo sedla ďalšiu ranu – meč sa až po priečku zabodol za ľavú prednú labu. Medveď ťahavo zamručal, vychrlil krv a ohnal sa papuľou po koňovi, lenže to ho zjavne obralo o zvyšky síl a zviezol sa na blatistú zem.


    Honci a strelec menom Andryš na druhom brehu zajasali. Psy brechali a behali dookola na mieste, akoby rieka tvorila hranicu, za ktorú nesmú. Bradatý obor zastavil koňa obďaleč medveďa, zosadol a prikročil ku koristi. Tentoraz uchopil rukoväť do oboch dlaní, otočil meč hrotom dolu, rozkročil sa a ešte raz zo všetkých síl vrazil oceľ do statného tela. Čierne pazúry naposledy rozhrnuli vlhkú prsť, na ňufáku praskla veľká červená bublina, jazyk vyliezol z papule a medveď s chrapľavým zastonaním znehybnel.


    Stein mierne rozochvenými prstami odklopil kohútik pušky od kresacieho kolieska, zdvihol ústie hlavne k nebu, zaprel pažbu do zeme a vstal. Jednu nohu mal bosú.


    „Bežte ho pohľadať, seržant,“ prikázal Jarošovi. Nebolo jasné, či myslí Barbariča alebo svojho koňa, no mladík zrejme vedel, na čom kapitánovi záleží viac, pretože bez slova otočil vraníka a popchol ho k mostu.


    *


    „Ste v poriadku, kapitán?“ spýtal sa Barbarič po návrate na miesto divokého stretu. Ako vysvitlo, nielenže sa mu podarilo z koňa nespadnúť, ale ho aj po krátkom cvale zase ovládol a primal k poslušnosti. Jarošovi sa zase pošťastilo chytiť Steinovho tátoša a teraz ho viedol za sebou. Kone sa už tak nejančili, no stále vetrili krv a fŕkaním dávali najavo, že by radšej fujazdili kade ľahšie.


    Stein sedel na spadnutom strome pri ceste. Boľavú nohu mal vystretú a dlaňou si šúchal koleno, ale prestal s tým, len čo sa ukázali jeho spoločníci. Na Barbariča ledva pozrel, obrátil zrak k Jarošovi a kývol hlavou.


    „Máte ho. Dobre.“


    „Aj čižmu vám nesieme,“ oznámil notár. „Nebol by som povedal, že to s tou onucou myslíte vážne. Akurát trochu zložitý spôsob vyzúvania.“


    Stein pokrútil hlavou na znamenie, že mu to ani nestojí za odpoveď, a siahol vedľa seba. Barbarič v jeho ruke uvidel svoju zablatenú sedmičku.


    „Očistite si ju sám,“ zahundral kapitán.


    „Iste. Vďaka.“ Barbarič zosadol z koňa a pištoľ si vzal. „Čo koleno?“


    „Jediné koleno, o ktoré by ste sa mali starať, je pečené,“ odvrkol Stein. „Ak sa dnes dostaneme k nejakému obstojnému jedlu.“


    „Zdá sa, že na večeru budú skôr medvedie paznechty,“ zadíval sa Barbarič na opačný breh rieky, kde sa podivuhodná družina skláňala nad úlovkom. „Už som ich raz jedol, na mede a horčici. Nie zlé, ale také stehno, dlho dusené alebo pečené na nízkom ohni, hmmm…“


    „Len či nás pozvú,“ utrúsil Stein, zatiaľ čo si naťahoval čižmu. „A vôbec, chceme pozvanie od týchto ľudí?“


    Zadívali sa ponad hlboké koryto rieky – Jaroš so záujmom, Stein s obavami, Barbarič so smútkom. Prekvapil tým sám seba. Medveď bol kráľ lesa, najväčšia šelma v týchto končinách, a vedel byť poriadne nebezpečný, tobôž keď ho rozbesnila bolesť zo zranenia. No i tak… padol v boji s nemalou presilou a na jeho smrti bolo čosi boľavé až skľučujúce.


    Muži medzičasom vyteperili medveďa vyššie na breh, uložili ho na brucho s doširoka roztiahnutými labami a hlavu podložili čačinou. Jednu vetvičku mu strčili aj do papule ako posledné zahryznutie, hoci k takej šelme by skôr pasoval pstruh či medový plást. Nato sa honci spolu s lovcami rozostavili okolo koristi so zloženými klobúkmi a sklonenými hlavami, skoro akoby sa modlili. Dokonca aj psov prinútili skrotnúť a stíchnuť. Muž s kušou odložil zbraň, chopil sa veľkého rohu, otočil ústie k nebu a zadul – dlho, ťahavo, clivo. Bradatý valibuk, ktorý zasadil smrteľnú ranu, zvesil zo sedla veľkú čutoru, prihol si z nej a dal ju kolovať. Že v nej nie je voda, dosvedčovalo spokojné vzdychanie účastníkov poľovačky. Bradáč medzitým vytiahol široký lovecký tesák a pokľakol k medveďovi. Ostatní chlapi sa o niečom dohadovali, rozhliadali sa, ukazovali naľavo-napravo, zrejme sa snažili vymyslieť, čo s korisťou a ako ju odtiaľto dostať preč.


    „Komu sme to vlastne skrížili cestu?“ hundral Stein. „Vyzerajú dosť… divo.“


    „Ako Cigáni,“ podotkol Jaroš.


    „Valasi,“ opravil ho Barbarič.


    „Je v tom nejaký rozdiel?“ odfrkol si Stein. „Počul som ich vodcu, ako sa zaklína akýmsi Mitrom. Isto nemyslel biskupskú mitru. Nie je Mitra akýsi pohanský démon? Dačo sa mi marí…“


    „Marí sa vám správne, slnečného boha Mithru uctievali v Perzii a starom Ríme. Som si však istý, že ten muž volal svätého Demetera, mučeníka. Zobrazujú ho so svätým Jurajom, takisto v zbroji s kopijou, ale na červenom koni. Valasi a Rusíni ho volajú Mitro a na jeho sviatok koncom októbra sa vracajú domov s ovčími stádami. Tuším sa to aj volá mitrovanie.“


    Stein sa zamračil. „Odkiaľ toto všetko viete?“


    „Veľmi vás škrie, že evanjelik vie o nejakom svätcovi viac ako vy?“


    Kapitán sa už nadychoval, ale opäť ho zaujalo dianie za riekou. Bradatý obor sa vztýčil od medveďa, rozdal pár rozkazov a nasadol na koňa. Po moste prešiel na severný breh rieky. Na jeho lícach a čele sa zreteľne črtali šmuhy od krvavých prstov. Určite sa nezamazal nedopatrením, šlo o nejaký poľovnícky rituál. Barbarič si napravil okuliare a zvedavo – a s miernym chvením v žalúdku – si jazdca premeriaval. Ani trochu by ma neprekvapilo, keby tento človek vyrezával čerstvo ulovenej zveri srdcia a pečene a jedol ich surové. Takisto mu napadlo, že lovec sa zase až tak nelíši od medveďa, ktorého práve skolil. Bol naozaj mimoriadne urastený – o takých ako on sa vravelo, že keď ich Pánboh tvoril, stratil mieru. Trup mal ako sud, nie však pupkatý, sadlo ho nedusilo. Hrudník a plecia také rozložité, že mu aj voľne spustené ruky odstávali od tela, akoby pod pazuchami denne nosil zatúlané jahňatá. Široká počerná tvár, nízke čelo s líniou vlasov sotva palec nad mohutnými nadočnicovými oblúkmi, v tieni pod nimi hlboko posadené pichľavé oči. Ústa skryté v hustých fúzoch, uhľovočierna brada siahajúca až po náhrdelník z medvedích zubov a pazúrov, ktorý mu štrkotal na prsiach. Odev ušitý najmä z vypracovaných koží zjavne nechyroval o najnovšej móde v šľachtických, či, nebodaj, mestských kruhoch.


    Barbarič nevedel potlačiť myšlienku, že ten človek pochádza z iného, vzdialeného času. Že zažil vyčíňanie muránskych lúpežných rytierov, ba hádam sprevádzal ešte kráľa Korvína, keď lovil v týchto končinách a pomenovali po ňom najvyšší vrch. Azda naňho nejaká čarodejnica vrhla kliatbu storočného spánku alebo zablúdil v začarovanej jaskyni, a keď sa vynoril, z jeho vnúčat už boli zošúverení starci.


    Zvedavosť bola zrejme vzájomná, pretože aj jazdec na trojicu civel, akoby nechápal, kde sa tu niekto taký vôbec nabral.


    „Dragomir Kováč, vojvoda,“ predstavil sa z mosta doprosta. Jeho hlas znel presne tak, ako sa dalo očakávať – dunel ako bubon. Prízvuk mal hrubý, nosový, podporoval Jarošovu domnienku.


    „Matej Barbarič zo Štiavnice, notár,“ ujal sa slova Barbarič. „Kapitán Joachim Stein zo Striebornej skaly,“ kývol hlavou vľavo. „Seržant Bohdan Jaroš,“ ukázal palcom cez plece.


    Nato sa významne odmlčal, lebo si už zvykol, že ďalej predstavovať netreba. Pokiaľ sa nerozprávali s dákymi nevzdelanými sedliakmi, pre ktorých bola aj susedná dedina úplne cudzí svet, ich mená zvyčajne vniesli do tvárí záblesk poznania a všetci sa k nim zaraz začali správať s úctou a obdivom alebo aspoň s vyplašeným rešpektom.


    Ničoho takého sa nedočkali. Lovcov výraz prezrádzal, že o nich jakživ nechyroval.


    „Rytier Stein, Odyseus z Dotisu,“ skúsil to ešte Barbarič. „Vďaka jeho vojenskému kumštu kresťanské vojská dobyli pevnosť Dotis a o rok neskôr im rovnaký trik otvoril brány Rábu. Predpokladám, že ste počuli o dobytí Rábu slávnymi generálmi Pálffym a Schwarzenbergom. Zatiaľ najväčšie víťazstvo v tejto vojne s Turkom.“


    Dragomir Kováč zvraštil obočie. „Ale počul, pravdaže som o ňom počul. Pálffy vytrhol z mohamedánskych pazúrov aj Fiľakovský hrad, celý Gemer si potom vydýchol. Pri každej modlitbe spomíname meno milostivého grófa. Nedávno sa mi donieslo, že náhle zomrel.“


    Nedávno? Pálffy zomrel na jar tisícšesťsto, teda skoro pred poldruha rokom. Nahlas to však Barbarič nekomentoval; chápal, že do týchto oblastí novinky cestujú dlhšie.


    „Je to tak, žiaľbohu,“ potvrdil. „Arcivojvoda Matej pozval Pálffyho na vojenskú poradu vo Viedni, generál cestou domov ochorel a krátko po Veľkej noci na Červenom Kameni skonal.“


    „To je mi ale záhada,“ zavlnili sa Kováčove fúzy úškrnom skrytým pod nimi. „Habsburg si povolá uhorského generála na vrchole slávy a v rozpuku síl a ten neborák do mesiaca zomrie na neznámu chorobu. Čo sa len mohlo stať?“


    Barbarič nevdojak zaťal zuby a kútikom oka fľochol na Steina. Kapitán nič nepovedal, no v očiach sa mu zablyslo a Kováčovi to neuniklo.


    „Takže cisársky dôstojník a významný turkobijca, som poctený,“ prehodil a zdvorilo sklonil hlavu, hneď nato sa však otočil naspäť k notárovi. „A vy, pane, ste odvážny medveďobijca.“


    „Odvážny, to sotva,“ uškrnul sa Barbarič rozpačito. „A lovec medveďov už vôbec nie. Prijmite moje ospravedlnenie. Nechcel som sa vám pliesť do štvanice ani vás obrať o korisť. Tá šelma sa však dostala do úzkych a zľakol som sa, že na nás zaútočí. Strieľal som v sebaobrane, trafil iba náhodou, trochu macovi pokropil kožuch…“


    „Vraj pokropil, cha! Akoby vypálila húfnica. Čo to máte za zbraň, pán notár?“


    Barbarič sklopil zrak k zablatenej pištoli, ktorú ešte stále držal v ruke. „Dielo viedenského puškára Paumgartnera. Strieľa sedem guliek naraz.“


    „Anciáša, takým kanónom zložíte pekných pár chlapov jednou ranou. Aj maca ste dobre osolili. Povedal by som, že máte nárok na časť koristi.“


    „Och, rád sa ho vzdám vo váš prospech.“


    „Tak či onak si musíme pripiť na spoločný úlovok.“ S tými slovami Kováč zosadol z koňa a zvesil z hrušky sedla objemnú čutoru. Zašpliechanie v jej útrobách prezradilo, že ju družina nestihla vyprázdniť. Obor zubami vytiahol drevenú zátku a podal nádobu Barbaričovi.


    Bože, zľutuj sa, pomyslel si notár a snažil sa potlačiť hrôzu z predstavy, že sa má napiť po tých neotesaných, nie práve najčistejšie vyzerajúcich chlapoch. Dokonca aj lepšie oblečený Kováč mal výraznú, ba priebojnú vôňu, o honcoch na druhom brehu ani nehovoriac. Až sem razila údenina a mastnota – pravdepodobne si nimi náročky ošetrovali klobúky a odev, aby ich lepšie chránili pred dažďom a chladom.


    Opatrne uchopil čutoru. Našťastie mal ešte natiahnuté rukavice.


    „Pozývam vás do môjho dvorca, páni,“ vyhlásil Kováč. „Dám vyvaliť sud, oslávime úspešný lov. Žiaden strach, doma vás pohostím dobrým vínom, silným a sladkým, toto je len hriate.“


    Nato pozrel na čutoru v Barbaričovej váhajúcej ruke a povzbudzujúco kývol hlavou. Notár mal sto chutí vytiahnuť svoju navoňanú vreckovku, a keď nič iné, aspoň ňou poutierať hrdlo čutory. Tým by však vojvodu nepochybne urazil.


    Opatrne k nádobe privoňal. Pach mu prenikol až do žalúdka a len-len, že mu ho neprevrátil naruby. Ak si dobre spomínal, tento nápoj si pripravovali pastieri, keď sa im dostala do rúk nejaká živá voda, zvyčajne vypálená zo skysnutého vína či pokazeného piva. Bola pre nich prisilná, takže opražili slaninu, pridali med, trochu vody, dávku pálenky, niekedy vetvičku ihličia či lesné plody. Občas podobne zvarili aj kvas či medovinu s maslom alebo oškvarkami.


    „Popravde, práve sme uvažovali, kde na noc skloniť hlavu,“ zahováral Barbarič. „Vaša ponuka je veľkorysá, Pánboh zaplať, lenže máme dosť naponáhlo a nemôžeme si dovoliť priveľké odbočky.“


    „Kam máte vlastne namierené, ak sa smiem spýtať?“


    „Naším cieľom sú Košice.“


    „V tom prípade trvám na pozvaní. Či už sa vyberiete cez Spiš, alebo odbočíte na Dobšinú a Rožňavu, môj dvorec máte po ceste. Stojí nad prameňom Hrona, hneď za Tergardom.“


    Barbarič najprv zdvihol obočie, ale vzápätí sa dovtípil, že ide zrejme o skomoleninu starého názvu Tiergarten. Osadu na úpätí Kráľovej hole pomenovali Zvernica práve podľa toho, že tu bol kedysi kráľovský poľovný revír.


    „Nuž, to naozaj nie je veľká zachádzka,“ uznal notár a spýtavo pozrel na Steina. Kapitán sa však nestihol akokoľvek vyjadriť, pretože Kováč zvolal:


    „Výborne, páni, správne rozhodnutie, nebudete ľutovať! V týchto končinách sa odmietnutie pohostinnosti berie ako smrteľná urážka.“


    V čierňave fúzov zasvietili vycerené zuby, no vojvoda zjavne nežartoval. Neprial si, aby mu nejakí cudzí ozbrojenci, tobôž ak bol medzi nimi cisársky dôstojník, len tak bez dozoru snorili po kraji. Za pozvaním sa nepochybne skrýval úmysel vyzvedieť o nich čo najviac.


    „Na zdravie, pán notár,“ dodal.


    Barbarič sa na vyčkávajúceho Kováča znovu nasilu usmial. Potom sa nadýchol, zadržal dych a priložil si čutoru k perám. Jej hrdlo bolo vlhké. Všemohúci Bože, Pane zástupov! Nádoba už bola poloprázdna, takže ju musel zdvihnúť vyššie a zakloniť hlavu. Nápoj mu preto šplechol na ústa a do fúzov, dobre že nevnikol aj do nosa.


    Napriek tomu sa ovládol, nezabehlo mu, nezakašľal a hlavne sa mu podarilo potlačiť dávivé nutkanie. Preglgol mastno-sladký nápoj, sklonil čutoru a teraz už bez okolkov vytiahol vreckovku a poutieral si fúzy i skropený golier.


    „Nektár pre bohov,“ vydýchol. „Musíte ochutnať, kapitán.“


    Stein sa celý čas mračil a ústa mal skrivené, ale bez rečí si zobral čutoru a napil sa. Nehol brvou, nemihol okom, akoby to bola čistá voda. Aj Jaroš si prajne prihol a Dragomir Kováč so smiechom vycedil zvyšok nápoja. Krátko nato sa už zase týčil v sedle.


    „Nasledujte ma, prosím,“ obrátil koňa na východ. „Ak vyrazíme hneď, do súmraku sme vo dvorci.“


    „Videli sme podriapaného koňa,“ pripomenul Barbarič, „a nejaký muž v lese kričal na ratu. Dúfam, že neutrpel smrteľné zranenie.“


    „Len pár škrabancov,“ prehodil Kováč cez plece, akoby to bola bezvýznamná taľafatka. „Mladý Kalman Kuna, syn tergardského šoltýsa, silou-mocou sa chcel zúčastniť poľovačky, aj flintu si zaobstaral, trafil ňou akurát hovno a ešte aj zle obišiel. Netreba sa oňho strachovať, moji muži ho opatria a dopravia domov. Prežije to, v ich rodine majú chlapi tuhý korienok, Kunovci vládnu v Tergarde od príchodu prvých Valachov.“


    Stein sa s viditeľnou námahou a s bolesťou vyštveral na koňa. Jeho spoločníci mu neponúkli pomoc, lebo dobre vedeli, že by ju odmietol a ešte im aj vynadal. Proti Kováčovmu pozvaniu však nenamietal ani slovkom, zrejme bol rád, že nemusia zháňať nocľah po krčmách či stodolách.


    Popchli kone a pach krvi vo vzduchu onedlho zoslabol.

  






KAPITOLA DRUHÁ

Do údolia Hrona sa načahuje tieň zlopovestného hradu. Pri prameni rieky pútnici prekročia bránu času a ocitnú sa v barbarskom dávnoveku.

Ako sa blížili k Tergardu, údolie sa opäť pohostinne rozprestrelo, les ustúpil nad vzdialené grúne a po oboch stranách rieky sa vlnili lúky, napriek letným horúčavám stále zelené. Pásli sa na nich veľké stáda oviec, ale aj iného dobytka, kde-tu sa črtali obdĺžniky polí a záhrady s hlúčikmi ovocných stromov, z komínov kolíb a roztrúsených usadlostí stúpal dym.

Dragomir Kováč sa podľa očakávania snažil vyzvedieť, komu vlastne slúžia a s akou úlohou putujú až do vzdialených Košíc. Barbarič mu úctivo a trpezlivo odpovedal, hoci do rozhovoru čoraz príkrejšie zasahoval Stein, ktorý vždy dozeral, aby notár nevytáral priveľa.

Aj mňa by zaujímalo, s kým sme sa to vlastne zaplietli, uvažoval Barbarič. Vojvoda bol pomerne mladý, okolo tridsať rokov. Meno svedčilo o prostom pôvode, medzi jeho predkami musel byť niekto, kto naozaj pracoval so železom – z podobného dôvodu boli dediny, podhradia a predmestia v celom Uhorsku plné Hrnčiarov, Debnárov, Sedlárov, Kovárov či Tkáčov. Napriek tomu ich sprievodca vystupoval ako zemepán. Pravdaže, Barbarič vedel, že titul vojvoda na Horehroní znamená niečo celkom iné ako vo Viedni – nazývali sa tu tak pohlavári Valachov. Títo pôvodne kočovní pastieri po stáročia prichádzali z Valašska, Sedmohradska, Poľska či Haliče, osídľovali odľahlé karpatské oblasti, klčovali lesy, pálili drevné uhlie, a hlavne využívali dovtedy pusté horské lúky ako pasienky pre svoje ovčie stáda. Zakladateľmi a dedičnými richtármi valaských osád boli šoltýsi, rozvetvené rody spravovali vajdovia a nad všetkými ako kniežatá dávnych barbarských kmeňov stáli vojvodovia. Dodnes podliehali starobylému valaskému právu, podľa ktorého za svoje zásluhy na zušľachťovaní divočiny nemuseli odvádzať poddanské dávky.

Slnko, občas vyzerajúce spomedzi mrakov, zapadalo kdesi za chrbtami jazdcov. Vľavo sa dvíhal masív Kráľovej hole – úpätia ovenčené lesmi, na svahoch a temene holiny, podľa ktorých majestátna hora dostala svoje meno. Barbaričovi však ťahalo oči doprava, k husto zarasteným vrchom na juhu, ktoré s padajúcim súmrakom rýchlo temneli. Tam niekde sa týčila skalnatá hora zvaná Cigánka a na nej sídlo s neblahou povesťou.

„Ak sa nemýlim,“ prerušil odmlku, „nachádzame sa na území panstva Muráň.“

„Už takmer od Brezna,“ prisvedčil Kováč.

„Čiže celý deň putujeme po kráľovskej pôde?“

„Dá sa to tak povedať,“ potvrdil vojvoda trochu upäto.

Neviem, ako inak by sa to dalo povedať, pomyslel si Barbarič. Pred päťdesiatimi rokmi panovník stratil trpezlivosť s vyčíňaním muránskych lúpežných rytierov a poslal do týchto končín vojsko vedené generálom Mikulášom zo Salmu. Ten spupných Bašovcov zrazil na kolená a odvtedy bol hradný urbár v priamom vlastníctve panovníka.

„My Valasi si vládneme sami,“ vysvetlil Kováč. „Uznávame cisárskeho prefekta na Muráni, ale riadime sa vlastným právom. Stále platia naše staré výsady.“

„Muránskym správcom je stále barón Herberstein?“

„Július von Herberstein, áno, už dobrých pätnásť rokov. Keď preberal hrad od Melichara Maška, akurát mi pod nosom – aj inde, chacha – rástli prvé fúziky. Treba uznať, že Herberstein je rozumný človek, o panstvo sa príkladne stará a vždy sa s ním dá dohodnúť. Práve sa snaží získať hrad do zálohu a spravovať ho konečne sám pre seba, nie pre Dvorskú vojenskú radu. My Valasi ho v tom podporujeme.“

„A panovník je ochotný odovzdať hrad do súkromných rúk?“

„Čoby nie. Kým sa vo Fiľakove rozťahovali tureckí psohlavci, Muráň bol široko-ďaleko jediný kresťanský hrad. Osmanská ríša bola doslova na dohľad, Jelšava a Revúca priamo podliehali fiľakovskému sandžakbegovi, a teda vlastne budínskemu pašovi. Bezverci v týchto končinách napáchali obrovské škody, mnoho dedín vypálili a viackrát sa pokúsili dobyť aj samotný Muráň, no neuspeli, zakaždým vyrabovali len Podmuráň a zase odtiahli. Lenže odkedy Pálffy, daj mu Boh večnú slávu, dobyl Fiľakovský hrad, už ani jedna dedina na hornom Gemeri nie je poplatná Turkom. Len niektoré obce na juhu stále odvádzajú spoločný tribút, aby ich neprišli vypáliť hrdlorezi zo sobotského vodného hradu. Tak či onak, panovník sa rozhodol Muráň zálohovať. Herberstein oň súperí so Žigmundom Rákoczim, ten za hrad ponúkol sedemdesiattisíc zlatých. Barón takú sumu nemá, ale dúfa, že dvor zohľadní jeho zásluhy. Už dlho udržiava Muráň z vlastných peňazí a z výnosov panstva.“

„Pokiaľ viem, ani Bašovci ešte nevymreli,“ poznamenal Barbarič. „Oni sa hrad nesnažia získať?“

„Kto sú vlastne tí Bašovci?“ spýtal sa Stein. Celý čas sa tváril ako zvyčajne – teda akoby mu našťali do polievky –, no počúval pozorne a všetko ho zaujímalo.

Barbarič naňho úkosom pozrel. „Nikdy ste nepočuli o muránskych lúpežných rytieroch?“

„Mám dojem, že v tom zmätku po Moháči sa pomaly na každom uhorskom hrade zahniezdili lúpežní rytieri a protihabsburskí povstalci.“

Kováčovi vzbĺkli oči podobne ako Steinovi, keď bola reč o uhorskej šľachte umierajúcej po habsburských hostinách. Barbarič sa však uškrnul a pokrčil plecami.

„Nuž hej, na tom niečo je. Aj Bebekovci mali povesť lúpežníkov a peňazokazcov, takisto Balašovci z Čabrade a Sitna, Podmanickovci kvárili Považie, Michal Telekesy z Lednice vlani dokonca prepadol sprievod s cennosťami pre samotného cisára a toho roku na jar za to zaplatil hlavou na popravisku v Prešporku…“

„Nevravím?“ zahundral Stein.

„Bašovci sú isto najslávnejší,“ povedal Kováč, akoby bol na nich hrdý. „Pritom pôvodne to boli iba bezvýznamní zemania z Čoltova. Matej Bašo sa stal kapitánom na Muráni a neskôr ho podlým úskokom ovládol.“

„Bašovci sa preslávili, iste, ale najmä svojou krutovládou a zločinmi,“ nadviazal Barbarič. „Zhromaždili na hrade celé vojsko zbojníkov a podnikali lúpežné výpravy po celom Gemeri, na Spiš, dokonca do Poľska. Ferdinand Habsburský proti nim vyslal Mikuláša zo Salmu, ktorý si predtým poradil aj so sitnianskym Balašom. Pomerne rýchlo dobyl aj Muráň a troch bratov Bašovcov – Mateja, Martina a Demetera – nechal popraviť. Prežil len Matejov malý syn, ktorého Salm odviezol do Viedne, kde chlapca vychovali a neskôr mu dovolili vrátiť sa a prevziať rodinné majetky v Čoltove.“

„Farkaš Bašo,“ doplnil vojvoda. „Tak sa ten Matejov pankhart volal. A stále volá, ešte je nažive, aj keď už má biele fúzy. V Čoltove trie biedu s núdzou, ten určite nemá toľko peňazí, aby si od cisára kúpil najväčšie hradné panstvo na Gemeri. Majster Barbarič, ako vás tak počúvam, máte o Muráni bohaté vedomosti…“

„Mám, vďaka kartám.“

„Ako to?“ začudoval sa Kováč a aj Stein vrhol na notára nechápavý pohľad.

Barbarič sa usmieval. „Z času na čas hostím vo svojom štiavnickom dome priateľov a pri džbánku vína – alebo dvoch – hráme karty. Jedným z tých hráčov je Martin Reinhard.“

„Ach, pravdaže, už rozumiem,“ rozsvietilo sa vojvodovi. „Dobre si otca Reinharda pamätám, istý čas bol hlavou Gemerského seniorátu a kazateľom na Muráni…“

„A stále naň často spomína, hoci je to už dobrých sedem rokov, čo sa vrátil do Štiavnice. Stačí pohár vína a už spieva ódy na to veľkolepé orlie hniezdo a úchvatné výhľady na okolitú krajinu. Takže od neho viem o hrade i jeho minulosti všetko možné.“

„V jednej veci ste sa však zmýlili, pán notár.“

„Poučte ma, prosím.“

„Gróf Salm Muráň nedobyl. Jeho delostrelci vypálili na hradby takmer dvetisíc gúľ a aj tak ich nerozbili. Aj veľký šturm pešiakov sa podarilo odraziť, hoci zahynulo vyše päťdesiat obrancov hradu a Demeter a Martin Bašovci utrpeli ťažké zranenia.“

„Ale nakoniec Salm hrad predsa obsadil…“

„Nie však svojím vojenským umením, ale vďaka tomu, že proti Bašovi povstala časť posádky a otvorila cisárskemu vojsku bránu. Bašo v poslednej chvíli ušiel bočnou fortňou, no ďaleko nedobehol – v Tergarde ho chytil valašský šoltýs a zviazaného ho odvliekol naspäť na Muráň.“

„Takže Bašovo bačovanie ukončili Valasi?“

„Chacha, veru, na dvakrát.“

„Ako to?“

„Aj tí chlapi z hradnej družiny, ktorí zradili svojho veliteľa, boli Valasi a Rusíni. Viedol ich istý Juraj Kováč.“

Barbarič sa zarazil. „Len zhoda mien?“

„Nie.“

„Ach, takže…“

„Bol to môj dedo a aj on bol valašským vojvodom.“

„Chcete teda povedať… hm…“

„Veru, som potomkom jedného z muránskych lúpežných rytierov.“ Dragomir Kováč mykol rozložitými plecami, akoby to bola malichernosť, na ktorej vôbec nezáleží. „Vidím, ako sa tvárite, páni, ale nemáte sa čoho obávať. Tie časy dávno pominuli. Aha, Tergard. Už sme skoro doma.“

Ako kto, potlačil Barbarič povzdych. Doliehala naňho únava, znásobená mrzutosťami na ceste, a videl, že aj Stein sa drží v sedle iba z posledných síl a občas zatína zuby od bolesti. Ktovie, ako veľmi mu pád z koňa ublížil, strmeň jeho boľavou nohou šklbol naozaj silno.

Cesta sa trochu odklonila od Hrona, stáčala sa na severovýchod a prechádzala okrajom veľkej osady. Nad slamenými strechami chyží sa dvíhalo aj pár poschodových domov a drevená zvonica kostola, tam však nezabočili, pokračovali pomedzi ovčie košiare a najbiednejšie želiarske obydlia. Spomedzi nich vybehli otrhané a zafúľané tmavovlasé deti a s krikom obklopili jazdcov, dobre že nepopadali pod kopytá.

„Vojvoda, vojvoda, zabil si medveďa?“

„Nevidíš, že som počmáraný jeho krvou?“ zasmial sa Kováč, odkiaľsi vypriadol pár mincí a hodil ich do blata – deti sa rozkričali ešte hlasnejšie a začali sa o ne ruvať.

Okrem detí sa ukázali aj ženy v pestrofarebných, ale často obnosených a zaplátaných šatách a muži v hrubých odevoch z ľanového a konopného súkna a ovčích koží a huní. Všetci mali mastné tmavé klobúky, široké opasky s viacerými prackami, čierne fúziská a pichľavé oči. Barbariča najviac znepokojilo, že každý z nich bol ozbrojený prinajmenšom nožom, niektorí mali aj sekerky na dlhých poriskách zvané valašky, a dokonca zazrel chlapa, ktorý sa opieral o mušketu. Áno, Valasi mohli podľa práva nosiť zbrane.

Len čo Tergard nechali za sebou, vydýchol si – doslova, lebo pri osade sa snažil zadržiavať dych.

Cesta sa začala mierne dvíhať a opäť sa priblížila k Hronu, ktorý sa tu nadobro stal bystrinou, potôčikom, ktorý by preskočilo aj dieťa. Slnko medzitým úplne zapadlo a malebným krajom sa začali plaziť tajomné tiene. Možno bola chyba prijať toto pozvanie, uvažoval Barbarič. Už sa to však nedalo vziať späť. Kováč ich varoval, že by odmietnutie svojej pohostinnosti bral ako urážku, a uraziť chlapa, ktorému v žilách kolovala lúpežnícka krv, by bol číry nerozum.

*

Hron vyvieral na úpätí dlhého trávnatého svahu, len pár krokov od cesty. Prameň chránila šindľová strieška, okolo stáli v kruhu košaté duby a to všetko bolo obohnané drevenou ohradou. Barbarič sa nevedel zbaviť dojmu, že sa díva na prastarý posvätný háj, už chýbali len modly pohanských božstiev. A keď sa od studničky pohli k vyššie položenému dvorcu, nadobro uznal, že jeho prvotný predpoklad bol mylný.

Nebol to Dragomir Kováč, kto sa zjavil v nesprávnom storočí. To oni sa prepadli do minulosti, a nie o pol storočia, do čias Bašových výčinov, ani o sto či dvesto rokov, keď tu hlaholili lovecké rohy uhorských kráľov. Preniesli sa do barbarského dávnoveku.

Vojvodovo sídlo vyzeralo ako prastaré hradisko. Prešli po drevenom moste ponad priekopu so šikmo vsadenými zaostrenými kolmi, potom prejazdom v mohutnom zemnom vale korunovanom palisádou a napokon širokou bránou pod zrubenou vežou. Na oboch krídlach vrát boli pribité lebky s ostrými tesákmi, obe omotané tŕnistými šľahúňmi.

„To sú vlčie?“ spýtal sa Barbarič.

Vojvoda prikývol. „Na ochranu a na výstrahu.“

Notár sa radšej nepýtal, pred čím vlčie lebky dvorec strážia. O ľudových poverách čo-to vedel; okrem iného aj to, že pred hrozbami zo sveta mŕtvych najlepšie chránia mŕtve veci. Pod prahmi mnohých domov, často obývaných oddanými kresťanmi, by sa iste našli zakopané psie hlavy.

Vnútri opevnenia stálo okrem hlavnej budovy niekoľko dreveníc, kôlní, chlievov a prístreškov. Zovšadiaľ sa zbiehali ľudia, ktorí takisto akoby vystúpili z dávnych čias – zarastení a drsní, odetí v kožiach, hrubom plátne a ovčích huniach. Najprv chceli vedieť, ako dopadol lov, ale potom sa ich záujem sústredil na troch cudzincov. Voľne pobehujúce psy brechali a skákali, kone sa nepokojne ošívali a fŕkali. Barbarič zacítil na nohách cudzie ruky, a keď sklonil zrak, uvidel hlúčik zafúľaných detí, ktoré po ňom šmátrali, akoby sa chceli presvedčiť, či je skutočný. Možno však iba skúšali, či je všetko, čo mu visí zo sedla, dobre pripevnené.

„Nechajte nás prejsť, jebemvámotca!“ zahučal Kováč, ale hneď sa zarehotal, otočil tvár k hosťom a s potmehúdskym výrazom dodal: „Väčšinou sú moje. Aj tie, čo to nevedia, sú skoro všetky moje.“

Vodca svorky, pomyslel si Barbarič so zmesou pohoršenia, obdivu a závisti. Radšej sa neobzeral, ako sa tvári Stein – veď tu vlastne zaznelo priznanie k hrdelným zločinom smilstva a cudzoložstva.

V strede dvorca stál veľký dom s murovaným prízemím a poschodím z tmavých brvien. Z hlavného vchodu vyšla vojvodu privítať skupina žien. Bolo ich vari sedem, rôzneho veku a pestrého výzoru, štíhle aj dobre živené, prostovlasé i začepčené, zväčša tmavé, ale aj dve plavé. Podaktoré varovali na rukách deti, čo ešte nedosiahli ani rok života. Človek mohol iba hádať, v akom príbuzenskom vzťahu sú ku Kováčovi, mohli byť medzi nimi aj jeho sestry, švagriné, netere, či dokonca dcéry, ale Barbariča obchádzala predtucha, že sa díva na vojvodov hárem. Aj mnohoženstvo bol ťažký hriech a zločin, ktorý sa často trestal sťatím hlavy. Lenže ako vojvoda viackrát zdôraznil, Valasi uznávali len vlastné právo. Navyše, strážcom zákona a sudcom v celej oblasti bol on sám.

„Radujte sa, ruže moje, navraciam sa vám živý a zdravý!“ zasmial sa Kováč, keď zastavil koňa pred domom. Potom však zvážnel, zdvihol zrak k zrubenému poschodiu a zvolal: „Babuška! Vari ma neprivítaš?“

Všetci na dvore zmĺkli a aj oni sa zadívali k pavlači – vyzerali ako pútnici v Ríme, ktorí očakávajú príchod pápeža a jeho požehnanie. Ženy na priedomí sa s bázňou prikrčili a stíchli. Chvíľu sa nič nedialo, len psiská poštekávali, potom sa dvere na poschodí s vrznutím otvorili. Za nimi vládla tma. Barbaričovi prebehli po chrbte zimomriavky – opanoval ho pocit, že tá čierňava vychrlí niečo ohavné a zlé, azda kŕdeľ havranov či pekelných netopierov.

Z tmy sa však vylúpla iba ľudská postava – patrila kostnatej starene s veľkým zahnutým nosom a očami, ktorých pohľad sa aj na vzdialenosť mnohých siah dokázal prevŕtať do lebky. Mohla mať dobrých sedemdesiat rokov, ale ešte sa nehrbila vekom, držanie tela mala pevnejšie a pyšnejšie než niektoré mladšie ženy pod pavlačou. Spoza dreveného zábradlia a stĺpov podopierajúcich prečnievajúcu strechu sa zvrchu dívala na ohúrené zhromaždenie na dvore.

„Ty si, Dragomir?“ opáčila chrapľavým, ale prenikavým hlasom. „Dobre, dobre. Ako si pochodil? Na lícach máš znak úspešného lovu. Zahubil si konečne toho diabla?“

„Ulovil som netvora, čo dotrhal baču nad Šumiacom a zadávil mnoho oviec a dve kravy. Ale už nikomu neublíži, babuška. Preklal som ho mečom a nesiem ti jeho srdce a pazúry. Bol ozrutný a nevídane mocný, veď uvidíš, keď ho privezú na rebrináku…“

„Ale bol to on, ten odporný satanáš vyvrhnutý samotným peklom? Mal čierny golier?“

Kováč sa zhlboka nadýchol, potom mu plecia odovzdane poklesli. „Nie, to veru nemal. Ani chumáčik čiernej srsti pod krkom.“

Starena si dala ruky vbok a skrivila ústa. „Pomsta teda nebola naplnená.“

„Pomsta sem, pomsta tam, babuška, na nič iné nemáš pomyslenia? Veď som zmárnil veľkú hrozbu, nebezpečného ľudožrúta, aj mladého Kunu počastoval pazúrmi, jeho koňa sme museli utratiť. Zbavil som ľudí ukrutného strachu.“

„Veď dobre, dobre, za to ti patrí vďaka a uznanie celého rodu. Pokolenia Valachov ti budú spievať na slávu. Ale bremeno odplaty za nešťastnú mamičku bude aj naďalej ťažiť tvoje plecia.“

„Ktožehovie, či je tá obluda stále nažive. Po toľkých rokoch už naisto zdochla dakde v jaskyni alebo jej koža zdobí palotu voľaktorého veľmoža…“

„Nie!“ vyštekla starena. „Bes neskapal, viem to, cítim jeho čiernu dušu, stále sa túla svetom živých!“

„Doparoma, tak prečo si sa pýtala, či som…“


„Priviedol som hostí, babuška.“






Než Stein prekročil prah, dôkladne sa prežehnal.





„Na niečo ste zabudli.“

